Pārskats par sabiedrības līdzdalības laikā saņemto viedokli

	Biedrība "Sabiedriskā politikas centrs PROVIDUS"
	Informējam, ka tehnisku iemeslu dēļ neizdevās iesniegt komentārus tiesību akta projektam “Grozījumi Ukrainas civiliedzīvotāju atbalsta likumā” (projekta ID 26-TA-867). Zemāk pievienots domnīcas PROVIDUS 
viedoklis. 
Domnīca PROVIDUS pozitīvi vērtē iniciatīvu nodrošināt skaidrību un paredzamību attiecībā uz ilgtermiņa uzturēšanās iespējām tiem Ukrainas civiliedzīvotājiem, kuri potenciāli izvēlētos Latviju kā dzīvesvietu ilgtermiņā un apliecina valsts valodas zināšanas Latvijas tiesību aktos noteiktajā līmenī. 
Šajā kontekstā būtiski nodrošināt pieejamu, saprotamu un regulāri aktualizētu informāciju par iespējām mainīt uzturēšanās statusu, izmantojot Pilsonības un migrācijas lietu pārvaldei, pašvaldībām un ukraiņu kopienām pieejamos informācijas kanālus. 
Lai veicinātu pāreju uz pastāvīgu uzturēšanos Latvijā, nepieciešams izstrādāt skaidru un publiski pieejamu rīcības algoritmu, ņemot vērā Pagaidu aizsardzības direktīvas darbības noslēgumu 2027. gada martā.[footnoteRef:1] Ņemot vērā Eiropas Savienības padomes ieteikumus 2025. gada 16. septembrī,[footnoteRef:2] dalībvalstu īstenotajiem risinājumiem pārejai uz citiem uzturēšanās statusiem, būtiski ņemt vērā personu integrācijas pakāpi. Politikas plānošanas procesā ilgtermiņā būtiski noteikt pārejas periodu, kas ļautu savlaicīgi nepieciešamības gadījumā iegūt jaunu uzturēšanās statusu, nezaudējot tiesisko pamatu uzturēties Latvijā. [1:  Council of the European Union (2025). Council Recommendation on a coordinated approach to the transition out of temporary protection for displaced persons from Ukraine. Pieejams: https://data.consilium.europa.eu/doc/document/ST-12015-2025-INIT/en/pdf ]  [2:  Turpat. ] 

Vienlaikus vēlamies vērst uzmanību uz vairākiem aspektiem, kas ilgtermiņā var radīt izaicinājumus saistībā ar Ukrainas civiliedzīvotāju uzturēšanos Latvijas Republikā. Ņemot vērā, ka būtiska daļa Ukrainas civiliedzīvotāju nodarbināti zemāk atalgotās profesijās[footnoteRef:3] un saskaras ar dažādiem sociālekonomiskajiem izaicinājumiem, turpmākajos lēmumos par tiesisko pamatu uzturēties Latvijā būtiski vērtēt individuālos apstākļus. Īpaša uzmanība būtu pievēršama mazāk aizsargātām personu grupām, tostarp personām ar invaliditāti, pensionāriem, personām ar zemiem ienākumiem, nepilngadīgām personām un studentiem, kuri turpina izglītības ieguvi Latvijā. [3:  Informācija par darba ņēmēju- Ukrainas civiliedzīvotāju skaitu, to ienākumiem no 2022. gada aprīļa līdz 2026. gada janvārim. Izgūts no: Iekšlietu ministrija (2026). Par aktuālo situāciju atbalsta sniegšanā Ukrainas civiliedzīvotājiem. Pieejams: https://tapportals.mk.gov.lv/legal_acts/b799a768-ef79-458e-b8f9-f825e468bed9#] 


	Iekšlietu ministrija vēlas norādīt, ka ir atbalstāms nevalstiskā sektora uzsvērtais mērķis nodrošināt Ukrainas civiliedzīvotājiem skaidru un saprotamu informāciju par iespējām iegūt citu uzturēšanās statusu, kā arī savlaicīgu informēšanu par piemērojamo regulējumu. Vienlaikus norādāms, ka likumprojekts nosaka tiesisko regulējumu pastāvīgās uzturēšanās atļaujas pieprasīšanai, savukārt jautājumi par informācijas pieejamību, praktisko piemērošanu un pārejas procesa organizēšanu tiks risināti tiesiskā regulējuma īstenošanas ietvaros, sadarbojoties ar kompetentajām institūcijām. 

	"Ukrainas studiju centrs"
	Ukrainas civiliedzīvotāju priekšlikumi Latvijas valsts politikas pilnveidošanai
Par Ukrainas civiliedzīvotāju tiesisko statusu
Ievads
Diskusijā, kas notika 2026. gada 8. jūnijā, Ukrainas civiliedzīvotāji Latvijā apsprieda aktuālus jautājumus, kas saistīti ar pagaidu aizsardzības statusu, uzturēšanās tiesībām, integrāciju, valsts valodas apguvi, nodarbinātību un diskriminācijas riskiem.
Diskusijas dalībnieki pārstāvēja dažādas sociālās grupas – nodarbinātās personas, vecākus ar bērniem, studentus, pensionārus un nevalstisko organizāciju pārstāvjus.

Apkopotie priekšlikumi paredzēti izskatīšanai valsts institūcijās, politikas veidošanas procesos un organizācijās, kas ir atbildīgas par integrācijas politikas īstenošanu.

I. UZTURĒŠANĀS STATUSS UN TIESISKĀ NOTEIKTĪBA

Fokusgrupas dalībnieki norādīja uz nepietiekamu skaidrību attiecībā uz Ukrainas civiliedzīvotāju turpmāko tiesisko statusu Latvijā pēc pagaidu aizsardzības režīma beigām.

Īpašas bažas rada skaidra pakāpeniska mehānisma trūkums pārejai no pagaidu aizsardzības uz citiem uzturēšanās atļauju veidiem;
nenoteikti kritēriji pastāvīgās uzturēšanās atļaujas saņemšanai;
atšķirīga normatīvā regulējuma interpretācija dažādās institūcijās;
neskaidrības par humāno vīzu perioda ieskaitīšanu uzturēšanās termiņā;
nepietiekama informācijas pieejamība par statusa maiņas iespējām.
Priekšlikumi:
1.izstrādāt skaidru, caurskatāmu un publiski pieejamu pakāpeniskas pārejas mehānismu no pagaidu aizsardzības statusa uz citiem uzturēšanās tiesību veidiem, ņemot vērā Ukrainas civiliedzīvotāju sociālekonomisko situāciju Latvijā, reģionālās ienākumu atšķirības un integrācijas pakāpi darba tirgū.
Nosakot pārejas kritērijus, nepieciešams ņemt vērā, ka darba samaksa daudzās Ukrainas civiliedzīvotājiem pieejamajās vakancēs bieži nepārsniedz minimālo vai valstī noteikto vidējo ienākumu līmeni, kas var ierobežot iespējas izpildīt prasības cita uzturēšanās statusa saņemšanai.
2.Paredzēt pārejas periodu pēc pagaidu aizsardzības režīma izbeigšanās, nodrošinot pietiekamu laiku dokumentu iesniegšanai un jauna uzturēšanās statusa noformēšanai bez riska zaudēt tiesisko pamatu uzturēties Latvijas Republikā.
3. Pieņemot lēmumus par uzturēšanās statusa piešķiršanu, nodrošināt individuālu lietas apstākļu izvērtēšanu, ņemot vērā personas nodarbinātību, ģimenes situāciju, izglītību, integrācijas līmeni un citus būtiskus apstākļus.
Vienlaikus nodrošināt personām savlaicīgu informāciju par iespējamiem risinājumiem un alternatīvām, kas var veicināt pozitīvu lēmumu par uzturēšanās tiesību piešķiršanu.
4. Nodrošināt vienotu normatīvā regulējuma interpretāciju visās valsts iestādēs attiecībā uz:
nepārtrauktas uzturēšanās termiņa aprēķināšanu;
humāno vīzu perioda ieskaitīšanu;
statusa maiņas iespējām;
pārejas nosacījumiem no pagaidu aizsardzības uz citiem uzturēšanās veidiem.
5.
Izvērtēt iespēju humānās vīzas periodu ieskaitīt kopējā uzturēšanās termiņā, kas nepieciešams pastāvīgās uzturēšanās atļaujas saņemšanai.
6. Nodrošināt atsevišķus risinājumus:
pensionāriem;
personām ar invaliditāti;
personām ar nepietiekamiem ienākumiem;
pilngadību sasniegušiem jauniešiem, kuri turpina izglītību.
7.
Nodrošināt pieejamu, saprotamu un regulāri atjaunotu informāciju par pāreju uz citiem uzturēšanās statusiem, izmantojot Pilsonības un migrācijas lietu pārvaldes, pašvaldību koordinatoru un citu iesaistīto institūciju informācijas kanālus.
Informācijai jābūt pieejamai vairākās valodās, lai mazinātu dezinformācijas riskus, novērstu tiesisko nenoteiktību un mazinātu sabiedrības bažas.
	Eiropas Komisija ir rosinājusi Ukrainas civiliedzīvotājiem pagarināt pagaidu aizsardzības statusa piemērošanu līdz 2028. gada 4. martam. Līdz ar to likumprojektā netiek mainīts pašreiz  esošais tiesiskais regulējums attiecībā uz Ukrainas civiliedzīvotāju tiesībām saņemt termiņuzturēšanās atļauju. Likumprojekts paredz papildu iespēju Ukrainas civiliedzīvotājiem, kuri atbilst tiesību aktos noteiktajiem kritērijiem, saņemt pastāvīgās uzturēšanās atļauju. Tādējādi likumprojekts paplašina Ukrainas civiliedzīvotājiem pieejamās uzturēšanās iespējas, nevis sašaurina līdzšinējas tiesības. Tāpat likumprojekts neizslēdz Ukrainas civiliedzīvotājiem iespēju pieprasīt uzturēšanās atļauju arī uz citiem Imigrācijas likumā noteiktajiem pamatiem, ja tiek izpildīti noteiktie nosacījumi.
Kā arī, ņemot vērā Ukrainas civiliedzīvotāju situāciju un nodrošinot iespēju tiem Ukrainas civiliedzīvotājiem, kuri nepārtraukti uzturējušies Latvijas Republikā, pieprasīt pastāvīgās uzturēšanās atļauju, likumprojektā ir ietverts  speciāls tiesiskais regulējums. Kā norādīts likumprojekta anotācijā, saskaņā ar Imigrācijas likuma regulējumu (kas vēl nav stājies spēkā) Ukrainas civiliedzīvotāji šādas tiesības nevarētu īstenot. Līdz ar to likumprojektā ietvertais regulējums ir Ukrainas civiliedzīvotājiem labvēlīgāks, jo tas paredz papildu iespēju saņemt pastāvīgās uzturēšanās atļauju, vienlaikus neierobežojot tiesības pieprasīt uzturēšanās atļauju arī uz citiem Imigrācijas likumā noteiktajiem pamatiem.
Tāpat likumprojekts nenosaka institūciju informācijas sniegšanas kārtību. Pilsonības un migrācijas lietu pārvalde jau šobrīd savas kompetences ietvaros nodrošina informācijas pieejamību par uzturēšanās tiesību jautājumiem, tai skaitā Ukrainas civiliedzīvotājiem. Arī likumprojekta regulējums neierobežo kompetento institūciju iespējas arī turpmāk informēt Ukrainas civiliedzīvotājus par uzturēšanās tiesību iespējām.

	Biedrība "Gribu palīdzēt bēgļiem"
	Aicinām 3. panta sesto daļu "Pastāvīgās uzturēšanās atļauju piešķir saskaņā ar Imigrācijas likuma 30. pantā noteikto, nepārtrauktās uzturēšanās laikā ieskaitot laiku, ko Ukrainas civiliedzīvotājs uzturējies Latvijas Republikā uz šajā likumā noteiktās ilgtermiņa vīzas vai uzturēšanās atļaujas pamata, nepiemērojot Imigrācijas likuma 34. panta 7. punktā noteikto pastāvīgās uzturēšanās atļaujas atteikuma iemeslu" papildināt ar “un nepiemērojot Imigrācijas likuma 30. panta pirmās daļas 1. un 3. punktā  norādītos nosacījumus”.

Pamatojums:
Tā kā Ukrainas civiliedzīvotāji Latvijā uzturas Krievijas Federācijas sāktā pilna mēroga iebrukuma dēļ, viņu spējas ilgtermiņā plānot savu palikšanu un integrāciju Latvijā ir bijušas ierobežotas kara neprognozējamības dēļ. Sākotnēji arī PMLP un IeM sniegtā informācija par iespēju pagaidu aizsardzības saņēmējiem iegūt pastāvīgās uzturēšanās atļaujas un kritērijiem, kuri būs jāizpilda, nav bijusi skaidra un saskanīga. Papildus jānorāda, ka 30. panta pirmās daļas 3. punkts ir piemērojams tikai tādā gadījumā, ja kultūras un vēstures (tā saukto kultūrorientācijas) kursi ir pieejami regulāri un prognozējami. Līdz šim tā nav bijis, tāpat kursu pabeigšana līdz šim nav bijusi pamatnosacījums palikšanai, tāpēc aicinām šo punktu nepiemērot attiecībā uz tiem Ukrainas civiliedzīvotājiem, kuriem piecu gadu uzturēšanās termiņš Latvijā iestāsies līdz 2027. gada 4. martam vai kamēr valsts nenodrošina paredzamus, regulārus un visiem pieejamus kultūrorientācijas kursus un/vai agrīnās integrācijas programmu.

Atgādinām, ka Ukrainas civiliedzīvotāji ar pagaidu aizsardzību ir kara bēgļi, kuriem nebija iespēja plānot savu pārvākšanos uz Latviju un nodrošināt augstu iekrājumu līmeni pirms tās veikšanas. Valsts valodas apguves nepieciešamības dēļ arī viņu iespējas ieņemt augsti kvalificētus un tādējādi labi apmaksātus amatus ir apgrūtinātas. ANO Bēgļu aģentūras šī gada 23. februārī publicētā pētījumā nodarbinātības līmenis pagaidu aizsardzības saņēmējiem 2025. gadā tika aplēsts 62 % līmenī, kas ir zemāk par vidējo valstī (64,5 %, CSP: https://stat.gov.lv/lv/statistikas-temas/darbs/nodarbinatiba/preses-relizes/26607-nodarbinatiba-un-bezdarbs-2025-gada-4). Pastāv risks, ka tie Ukrainas civiliedzīvotāji, kuri nav nodarbināti, kā arī tie, kuri strādā zemu atalgotās profesijās, nevarēs izpildīt Imigrācijas likuma 30. panta pirmās daļas 1. punkta nosacījumu (“ir pietiekams iztikas līdzekļu nodrošinājums, lai uzturētu sevi un apgādībā esošos ģimenes locekļus”).

Vēršam uzmanību arī uz to, ka nav skaidrs, kas notiks ar to pagaidu aizsardzību ieguvušo Ukrainas civiliedzīvotāju grupu, kura nekvalificēsies pastāvīgās uzturēšanās atļaujas saņemšanai un kurai uz šī likuma pamata izsniegtās ilgtermiņa vīzas vai uzturēšanās atļaujas derīguma termiņš beigsies uzreiz pēc 2027. gada 4. marta (ES Pagaidu aizsardzības direktīvas izbeigšanās dienas). Šī neskaidrība pastāv arī attiecībā uz tiem, kuri ieradušies Latvijā vēlāk par 2022. gadu un kuriem piecu gadu nepārtrauktās uzturēšanās periods vēl kādu laiku netiks sasniegts.


Pastāvīgās uzturēšanās atļaujas iegūšana, izpildot likumprojekta “Imigrācijas likums” (Nr. 56/Lp14) 30. panta pirmajā daļā noteiktos kritērijus, praksē var izrādīties nepieejama lielai daļai Ukrainas civiliedzīvotāju, kuri uzturas Latvijā. Lai nodrošinātu, ka viņiem nenāktos piespiedu kārtā pamest Latviju, aicinām nepiemērot likumprojekta “Imigrācijas likums” (Nr. 56/Lp14) 30. panta pirmās daļas 1. un 3. punktā norādītos nosacījumus Ukrainas civiliedzīvotājiem, kuriem ir piešķirta pagaidu aizsardzība.

Ja tas, ka liela daļa Ukrainas civiliedzīvotāju ar piešķirtu pagaidu aizsardzību nevarēs iegūt pastāvīgās uzturēšanās atļaujas, likumdevējam šķiet pieņemami, jānodrošina paredzams un organizēts process, caur kuru šie cilvēki varēs paturēt esošo statusu vai iegūt citu statusu, ja vēlēsies turpināt uzturēties Latvijā. Lai to panāktu, aicinām nodrošināt pagaidu aizsardzības statusa turpinātu pieejamību un ar to saistīto ilgtermiņa vīzu un uzturēšanās atļauju izsniegšanu arī pēc 2027. gada 4. marta. Šāda pieeja novērstu “liela mēroga neregularitāti”, par ko kā potenciālu iznākumu brīdinājusi ANO Bēgļu aģentūra, un sniegtu Ukrainas civiliedzīvotājiem Latvijā skaidrību par nākotni. Nodrošinot turpinātu pagaidu aizsardzību, rastos iespēja plānot tālākus integrācijas soļus (piem., valsts valodas apguvi), sasniegt nepieciešamo nepārtrauktas uzturēšanās laiku (ja tas vēl nav sasniegts) vai plānot atgriešanos Ukrainā. Tādējādi tiktu novērsts arī strukturālās neatbilstības risks starp tām grupām, kuras, visticamāk, paliks Latvijā, un tām pieejamajiem tiesiskajiem statusiem: https://www.refworld.org/reference/repcomp/unhcr/2026/151443.
	Eiropas Komisija ir rosinājusi Ukrainas civiliedzīvotājiem pagarināt pagaidu aizsardzības statusa piemērošanu līdz 2028. gada 4. martam. Līdz ar to likumprojektā netiek mainīts pašreiz  esošais tiesiskais regulējums attiecībā uz Ukrainas civiliedzīvotāju tiesībām saņemt termiņuzturēšanās atļauju. Likumprojekts paredz papildu iespēju Ukrainas civiliedzīvotājiem, kuri atbilst tiesību aktos noteiktajiem kritērijiem, saņemt pastāvīgās uzturēšanās atļauju. Tādējādi likumprojekts paplašina Ukrainas civiliedzīvotājiem pieejamās uzturēšanās iespējas, nevis sašaurina līdzšinējas tiesības. Tāpat likumprojekts neizslēdz Ukrainas civiliedzīvotājiem iespēju pieprasīt uzturēšanās atļauju arī uz citiem Imigrācijas likumā noteiktajiem pamatiem, ja tiek izpildīti noteiktie nosacījumi.
[bookmark: _GoBack]Ņemams vērā arī tas, ka likumprojektā paredzētās tiesības pieprasīt pastāvīgās uzturēšanās atļauju ir attiecināma uz tiem Ukrainas civiliedzīvotājiem, kuri Latvijas Republikā ir nepārtraukti uzturējušies vismaz piecus gadus. Šādu uzturēšanās periodu nevarētu uzskatīt par īslaicīgu. Līdz ar to lēmums pieprasīt pastāvīgās uzturēšanās atļauju tomēr liecina par Ukrainas civiliedzīvotāja vēlmi ilgtermiņā saistīt savu dzīvi ar Latvijas Republiku. Līdz ar to ir pamatoti, ka uz pastāvīgās uzturēšanās atļaujas saņemšanu ir attiecināmi Imigrācijas likumā noteiktie nosacījumi, kas raksturo ārzemnieka saikni ar Latvijas Republiku, tostarp prasības attiecībā uz valsts valodas zināšanām, integrāciju un spēju nodrošināt sev iztikas līdzekļus.




